Hierdie boek is geskryf met ’n passie om jou as leser nader aan God te bring. Dat Hy nie meer vir jou ver en onbereikbaar sal wees nie, maar dat jy jou lewe so sal neerlê dat jy by die plek sal kom om Hom aan te roep as Abba, my Vader.
Dat jy sal leef uit die waarheid. Sonder Jesus is jy niks en sal jy nie kan sit as kind by Sy voete nie.
Ek weet deur Die Heilige Gees se aanraking gaan jy jou as vir sieraad omruil, gaan jy klaarmaak met die hartseer in jou lewe, gaan jy die salwing van vars vreugde-olie ontvang, gaan jy in oorwinning die gewaad van ‘n verslae gees van jou afruk en jou beklee met ’n nuwe kleed van lof.
En dan sal jy voor die Koning kan ingaan; om aan Hom jou nuwe skoonheid te toon, want Sy genade is vir jou genoeg.
En as jy afkyk vanuit hemelse plekke, sal jy verstaan wat volmaakte liefde is en jy sal seker maak dat jy as bruid gereed is om die Bruidegom te ontmoet.
Jou spore sê baie van die skoene wat jy dra en skoene sê baie van wat jy doen – wat jou beroep is, maar ook van die verlange in jou hart en wat jy doen om net ‘n bietjie af te skakel van jou beroep.
As iemand jou spore kon volg, sou hulle presies kon sê waarmee jy besig is. As jy terugkyk oor jou skouers sal jy sien waardeur jy is.
Daar is spore wat agter jou lê in paaie wat jy nooit ooit weer sal wil loop nie... Daar is skaam spore; spore waar jy baie huiwerig was en in twyfel gestap het... Daar is spore in kerke waarin jy leringe ontvang het... Daar is spore wat knieë-spore is van baie bid... Spore van gesond word... Spore waar dit soos ‘n maling lyk waar jy erg gestoei het met iets... Daar is spore van geluk; spore waar jy lig deur die lewe gestap het... Spore anderkant ‘n wenstreep...
Jou SPORE IS JOU STORIE... As jy nuwe SPORE wil trap terwyl Die Son van Geregtigheid met genesende hande uit Sy strale op jou skyn is hierdie boek vir jou – dat jy sal loop waar die dromers loop; hulle wat glo hulle is tot alles in staat deur Christus Jesus te volg.